《神应港》
明代·王惠

江水奔投海，湍沙障作堤。萦纡盘数里，迢递接双溪。

港窄波还漫，潮平岸始低。鲛人频揭水，蕃舶每胶泥。

宋将威何赫，王师力并齐。辇沙劳畚锸，堰水跃鲸鲵。

既辟俄云合，将通又复迷。海神驱万族，飓母驾群犀。

别港开如堑，征帆径若溪。庙坛初建设，祭物盛提携。

不独便舟旅，更兼喜旄倪。当时神显应，此日客分题。

烂漫离杯劝，娇腾驻马嘶。不堪情缱绻，回首暮云西。

作者简介：王惠，字仲迪，号霜筠。合肥人，从兄千户志调官，籍于琼。博学能文。洪武末用大臣荐至京，以三丧未举力辞归隐。著《截山咏史》、《岭南声诗鼓吹》诸集。明正德《琼台志》卷三六有传。